Nu kommer der 4 nye lynladestationer langs E45

Hvis du kører elbil og har kørt ned eller op igennem Jylland i myldretid eller ved højtid, så ved du, hvor svært det kan være at finde lynladestationer. Heldigvis udvides antallet hele tiden, og det europæiske lynladeselskab Fastned udvider nu sit danske netværk markant med åbningen af fire nye lynladestationer langs E45-motorvejen. Udvidelsen sker på en af landets mest trafikerede strækninger og skal styrke mulighederne for hurtig opladning på lange køreture gennem Jylland. Med de nye stationer øger Fastned både kapaciteten og dækningen på en rute, der dagligt benyttes af et stort antal pendlere, erhvervschauffører og ferierejsende. Efter åbningen driver Fastned i alt syv lynladestationer i Danmark, og selv om firmaet er langt fra at være de største på opladning er det stadig en markant øgelse af kapaciteten generelt med fire nye stationer.

Udvidelsen med de fire lynladestationer er en del af det udbud, som Fastned tidligere har vundet i Danmark, og hvor fokus netop har været på at styrke ladeinfrastrukturen langs de vigtigste motorvejskorridorer. Lynladetationerne er designet af en ekstern samarbejdspartner og lever op til de krav, der er stillet i et særskilt udbud for overdækninger og stationernes udformning. Fælles for alle fire lokationer er, at de er bygget til høj gennemstrømning af biler og korte ophold, så elbilister hurtigt kan lade op og fortsætte rejsen.

Fire strategiske placeringer langs motorvejen

De fire nye lynladestationer er placeret ved rastepladserne Pedersminde, Blankhøj, Gudenå Øst og Gudenå Vest, alle direkte langs E45. Placeringen er ikke tilfældig, da netop denne strækning fungerer som rygraden i den jyske trafik og forbinder det sydlige og nordlige Danmark. Stationerne ved Pedersminde og Blankhøj er identisk opbygget og tilbyder hver fire 400 kW-hurtigladere med i alt otte ladepladser. Det betyder, at flere biler kan lade samtidigt – to biler skal dele de 400 kW på en stander – og at der er kapacitet til at håndtere perioder med ekstra pres, for eksempel i ferieperioder eller i myldretiden. Afhængigt af bil og batteriteknologi kan elbilister her tilføje op til omkring 300 kilometers rækkevidde på cirka 15 minutter.

Ved Gudenå er der tale om endnu større anlæg. Gudenå Øst råder over seks 400 kW-ladere og i alt 12 ladepladser, hvilket giver markant ekstra kapacitet på en strækning, hvor mange bilister traditionelt har gjort holdt. Gudenå Vest bliver tilsvarende udstyret med seks lynladere og 12 ladepladser og fungerer sammen med Gudenå Øst som et samlet, centralt ladeknudepunkt. For langdistancerejsende betyder det, at risikoen for kø eller ventetid reduceres, samtidig med at fleksibiliteten øges, fordi der er flere muligheder for at stoppe på begge sider af motorvejen. Samlet set er placeringerne valgt med henblik på at gøre opladning til en integreret del af motorvejsrejsen frem for et nødvendigt, men besværligt stop. For kunder hos konkurrenterne – Clever, for eksempel – kommer det også til at betyde aflastning af standerne fordi flere standere generelt vil fordele trykket mere jævnt.

Styrket position på det danske marked

Med åbningen af de fire nye lynladestationer styrker Fastned sin position på det danske marked, som i de seneste år har oplevet en kraftig vækst i antallet af elbiler. Flere danskere vælger elbil, og det stiller større krav til infrastrukturen, især når det gælder hurtig opladning på længere ture. Ifølge Fastned er netop tilgængelighed og driftssikkerhed afgørende faktorer for, at elbilister føler sig trygge ved at køre elektrisk på tværs af landet. Selskabet fremhæver, at stationerne er placeret på ruter med høj daglig trafik, og at de er udviklet til at gøre opladning så enkel og forudsigelig som muligt.

Herunder kan du se både nye og eksisterende Fastned lynladestationer:

Nu kommer der 4 nye lynladestationer langs E45